L-News,.......
“Dari namo se lah jaleh mah Mak. Oto dinas, tantu untuak pai badinas. Kalau kabatulan inyo badinas di kampuang, yo buliah. Tapi kalau hanyo untuak balebaran atau pulang kampuang urusan pribadi dan kaluarga, itu namonyo salah guno,” baitu tanggapan Angah Piyan.
“Pandapek den, mamakai kandaraan dinas nan bukan untuak dinas tamasuak korupsi. Walau nampak sapele, tapi kok dikumpua-kumpua bisa gadang,” kato Udin Kuriak pulo.
“Tapi, kan ado lo kabanggaan bisa mambao oto dinas pulang kampuang tu Mak. Awak pajabaik mah, kan bisa pulo kambang sayok dan mambusuang dado stek tu,” kecek Kari Garejoh pulo.
“Manga musti mamakai oto dinas? Kan tiok-tiok pajabaik tu ado oto pribadi. Itu namonyo cadiak buruak. Oto awak basimpan di garase, tapi oto dinas dipakudo tiok sabanta. Untuak urusan kaluarga atau pribadi oto dinas juo nan dipakai,” baleh Mak Pono.
“Indak picayo den pajabaik di nagari ko indak punyo oto pribadi. Sabansaik-bansaik dan saluruih-luruih pajabaik, pasti ado oto agak ciek. Pakailah oto itu untuak pulang kampuang atau barirayo, manga mamakai oto dinas,” kato Mak Pono.
“Kok iyo batua-batua indak ado, rental oto. Manga mamakai oto negara,” kecek Angah pulo.
“Bia se lah nak nyo nikmati jabatannyo dari kantua sampai ka dapua Mak. Apolai nan batugas di Jawa atau daerah lain, kan ado lo raso bangga dek kaluarganyo tu, ado oto plat merah tagak di muko rumahnyo,” kato Tacin.
“Pado mangecek, rancak kuok Ajo. Mukasuik ambo indak oto kawan tambangan ka Piaman tu doh, tapi mobil teman. Lai tantu mobil teman dek Ajo?” Baleh Tan Baro.
“Hehehehe, jan beghang Tan, bata puaso beko,” sambuang Ajo.
Baitulah ota urang-urang di palanta lapau Uwo Pulin manjalang babuko kapatang. (eSPe St.Soeleman)
ita_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn